**Prin grădini cu amintiri**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin grădini de timp uitate

Huzuream ca un hoinar,

Iar pe drumuri desfundate

Grijile n-aveau hotar.

Primăveri posomorâte

Ieșeau de sub coviltir,

Prin unghere însorite

Creștea iarba fir cu fir.

Nori se buluceau spre creste

Umbre grele agitând

Voind parcă să dea veste

Făr’ a spune ce-au de gând.

Doar bunica, răbdătoare

Șezând pe un lăicer

Se ruga la Sfântul soare

Ridicând ochii spre cer.

Parc-o văd în răsărituri

Dând năvală cu mult spor

Și pestelca prinsă-n șolduri

Făcând straturi pe-un razor!

Rugi se înălțau spre ceruri

Când hotarele dospeau,

Rostuiri din alte timpuri

Peste câmpuri abureau.

De-ar putea acum opinca

Să dea timpul înapoi,

Multe-ar povesti bunica

Despre viața de la noi!

Despre munca-n zori de vară

Prin pământul ud de ploi

Și-ai săi ochi de niagară

Ce cătau tot după noi.

Și-apoi câte alte cele

Nu ne îmbiau atunci!

Bunătăți rupte din stele;

Numai bune pentru prunci!

Eram toți de la olaltă

Și mai mari și mai pitici,

Iar bunica, dezinvoltă

Era cloșcă printre țânci!

Toate-au fost făr’ de tăgadă,

Timpul a trecut nebun,

Doar eu mai trec prin livadă

Și mai reazem câte-un prun!